C 20/10
MT
Il-Ġurnal Uffiċjali tal-Unjoni Ewropea
20.1.2023
(30) Filwaqt li tqis ix-xenarju ta’ theddid li qed jevolvi u f’kooperazzjoni mal-Istati Membri, il-Kummissjoni, fil-kuntest talUCPM, hija mistiedna: (a) tanalizza u tittestja kontinwament l-adegwatezza u l-livell ta' tħejjija operazzjonali tal-kapaċitajiet ta' rispons eżistenti; (b) timmonitorja u tidentifika regolarment lakuni potenzjalment sinifikanti fil-kapaċità ta' rispons fil-kapaċitajiet talECPP u rescEU; (c) tkompli tintensifika l-kollaborazzjoni transsettorjali biex tiżgura rispons adegwat fil-livell tal-Unjoni, u torganizza taħriġ u eżerċizzji regolari biex tittestja tali kollaborazzjoni f'kooperazzjoni ma' Stat Membru wieħed jew aktar; (d) tkompli tiżviluppa aktar l-ERCC bħala ċ-ċentru transsettorjali ta' emerġenza fil-livell tal-Unjoni għallkoordinazzjoni tal-appoġġ lill-Istati Membri affettwati.
(31) Il-Kunsill huwa impenjat li jagħti bidu għall-ħidma bil-ħsieb li japprova Pjan ta’ Azzjoni dwar rispons koordinat għal tfixkil ta’ infrastruttura kritika b’rilevanza transfruntiera sinifikanti, li jiddeskrivi u jistabbilixxi l-objettivi u l-modi ta’ kooperazzjoni bejn l-Istati Membri u l-istituzzjonijiet, il-korpi, l-uffiċċji u l-aġenziji tal-Unjoni fir-rispons għal inċidenti kontra tali infrastruttura kritika.
Il-Kunsill jistenna b’interess l-abbozz tal-Kummissjoni għat-tali Pjan ta’ Azzjoni, li jibni fuq l-appoġġ u l-kontributi tal-aġenziji rilevanti tal-Unjoni.
Il-Pjan ta’ Azzjoni għandu jkun koerenti u interoperabbli għalkollox mal-protokoll operazzjonali rivedut tal-Unjoni għall-ġlieda kontra t-theddid ibridu (“Playbook tal-UE”) u jqis il-Pjan ta’ Azzjoni eżistenti dwar rispons koordinat għal inċidenti u kriżijiet taċ-ċibersigurtà transfruntiera fuq skala kbira (12) u l-mandat ta’ EU-CyCLONe stipulat fid-Direttiva NIS2 u jevita d-duplikazzjoni talistrutturi u l-attivitajiet.
Jenħtieġ li dak il-Pjan ta’ Azzjoni jirrispetta bis-sħiħ l-arranġamenti tal-IPCR għallkoordinazzjoni tar-rispons.
(32) Il-Kummissjoni hija mistiedna tikkonsulta l-partijiet ikkonċernati u esperti rilevanti dwar miżuri xierqa fir-rigward ta’ inċidenti sinifikanti possibbli rigward infrastruttura taħt il-baħar, li għandhom jiġu ppreżentati flimkien mal-istudju ta’ evalwazzjoni imsemmi fil-punt 20(a), kif ukoll biex jiġu elaborati aktar l-ippjanar ta’ kontinġenza, ix-xenarji ta’ riskju, u l-għanijiet tal-Unjoni marbuta mar-reżiljenza għad-diżastri stipulati fid-Deċiżjoni Nru 1313/2013/UE.
KAPITOLU IV: KOOPERAZZJONI INTERNAZZJONALI
Azzjonijiet fil-livell tal-Istati Membri
(33) Jenħtieġ li l-Istati Membri jikkooperaw, fejn xieraq u f’konformità mad-dritt tal-Unjoni, ma’ pajjiżi terzi rilevanti firrigward tar-reżiljenza ta’ infrastruttura kritika b’rilevanza transfruntiera sinifikanti.
(34) L-Istati Membri huma mħeġġa jikkooperaw mal-Kummissjoni u mar-Rappreżentant Għoli sabiex jindirizzaw b’mod effettiv ir-riskji għall-infrastruttura kritika fl-ilmijiet internazzjonali.
(35) L-Istati Membri huma mistiedna jikkontribwixxu, f’kooperazzjoni mal-Kummissjoni u mar-Rappreżentant Għoli, għall-iżvilupp u għall-implimentazzjoni aċċellerati tas-Sett ta’ Għodod tal-UE kontra Theddid Ibridu u tal-linji gwida ta’ implimentazzjoni msemmija fil-konklużjonijiet tal-Kunsill tal-21 ta’ Ġunju 2022 dwar Qafas għal reazzjoni koordinata tal-UE għal kampanji ibridi u jużawhom sussegwentement biex jagħtu effett sħiħ lill-Qafas għal rispons koordinat tal-UE għal kampanji ibridi, b’mod partikolari meta jikkunsidraw u jħejju risponsi komprensivi u koordinati tal-Unjoni għal kampanji ibridi u theddid ibridu, inkluż dawk kontra operaturi ta’ infrastruttura kritika.
(12) Rakkomandazzjoni tal-Kummissjoni (UE) 2017/1584 tat-13 ta' Settembru 2017 dwar Rispons Koordinat għal Inċidenti u Kriżijiet taċĊibersigurtà fuq Skala Kbira.